b'\n_START_ARTICLE_\nSiviilipalvelus Suomessa\n_START_PARAGRAPH_\nSiviilipalvelus on Suomen perustuslain 127 \xc2\xa7:n tarkoittama vaihtoehto varusmiespalvelukselle. Siviilipalveluksen voi suorittaa kuka tahansa niin haluava asevelvollinen henkil\xc3\xb6, jonka vakaumus est\xc3\xa4\xc3\xa4 varusmiespalveluksen suorittamisen. Lis\xc3\xa4ksi siviilipalveluksen joutuu suorittamaan nainen, joka haluaa keskeytt\xc3\xa4\xc3\xa4 vapaaehtoisen asepalveluksensa sen j\xc3\xa4lkeen, kun on kulunut 45 p\xc3\xa4iv\xc3\xa4\xc3\xa4 h\xc3\xa4nen astumisestaan asepalvelukseen. Siviilipalveluksesta ei voi palveluksen alettua vaihtaa asepalvelukseen eik\xc3\xa4 siviilipalveluksen suorittamisen j\xc3\xa4lkeen voi liitty\xc3\xa4 reserviin._NEWLINE_Siviilipalveluksen pituus on 347 vuorokautta eli hieman alle 12 kuukautta. Ne siviilipalvelusmiehet, jotka aloittivat siviilipalveluksensa ennen vuoden 2008 alkua, jolloin nykyinen siviilipalveluslaki tuli voimaan, palvelivat kuitenkin aiemman lain mukaiset 395 vuorokautta. Vuosittain siviilipalveluksen valitsee noin 2\xc2\xa0500 asevelvollista, joista 4\xe2\x80\x935 on naisia. T\xc3\xa4m\xc3\xa4 vastaa ik\xc3\xa4luokan koosta riippuen noin 7\xc2\xa0% koko miesik\xc3\xa4luokasta._NEWLINE_Siviilipalvelus koostuu noin kuukauden (28 p\xc3\xa4iv\xc3\xa4\xc3\xa4) pituisesta koulutusjaksosta sek\xc3\xa4 noin 11 kuukauden mittaisesta ty\xc3\xb6palvelusta. Koulutusjakso suoritetaan siviilipalveluskeskuksessa, joka sijaitsee Lapinj\xc3\xa4rvell\xc3\xa4. Koulutusjaksolla on nelj\xc3\xa4 vaihtoehtoista suuntautumisvaihtoehtoa: kansalaisvalmiudet; palo, pelastus ja v\xc3\xa4est\xc3\xb6nsuojelu; ymp\xc3\xa4rist\xc3\xb6 ja yhteiskunta sek\xc3\xa4 v\xc3\xa4kivallan ennaltaehk\xc3\xa4isy. Kesken asevelvollisuuden siviilipalvelukseen siirtyv\xc3\xa4n palveluajasta v\xc3\xa4hennet\xc3\xa4\xc3\xa4n jo suorittu palvelus tiettyj\xc3\xa4 kertoimia k\xc3\xa4ytt\xc3\xa4en. Kertoimet m\xc3\xa4\xc3\xa4r\xc3\xa4ytyv\xc3\xa4t asevelvolliselle m\xc3\xa4\xc3\xa4r\xc3\xa4tyn varusmiespalvelusajan perusteella._NEWLINE_Ty\xc3\xb6palvelu suoritetaan valtion tai kunnan laitoksessa tai toimielimess\xc3\xa4, evankelis-luterilaisessa tai ortodoksisessa kirkossa tai yleishy\xc3\xb6dyllisess\xc3\xa4 s\xc3\xa4\xc3\xa4ti\xc3\xb6ss\xc3\xa4, yhteis\xc3\xb6ss\xc3\xa4 tai yhdistyksess\xc3\xa4. Ty\xc3\xb6palveluspaikaksi ei siis kelpaa voittoa tavoitteleva yritys, mutta ei my\xc3\xb6sk\xc3\xa4\xc3\xa4n puolue tai ammattiliitto. Ty\xc3\xb6palveluspaikan tulee solmia sopimus ty\xc3\xb6- ja elinkeinoministeri\xc3\xb6n kanssa. Siviilipalvelusmies ei my\xc3\xb6sk\xc3\xa4\xc3\xa4n saa olla palveluksen aikana ty\xc3\xb6- tai virkasuhteessa palveluspaikkaansa. N\xc3\xa4in ollen, vaikka esimerkiksi Helsingin poliisilaitos toimiikin palveluspaikkana, ei siviilipalvelusmies voi toimia poliisin virkateht\xc3\xa4viss\xc3\xa4._NEWLINE_Siviilipalveluksen suunnittelusta ja kehitt\xc3\xa4misest\xc3\xa4 vastaa ty\xc3\xb6- ja elinkeinoministeri\xc3\xb6 valtioneuvoston asettaman siviilipalvelusasiain neuvottelukunnan avustuksella. Siviilipalveluksen toimeenpanosta vastaava viranomainen on siviilipalveluskeskus. Neuvottelukunnan j\xc3\xa4senet edustavat ty\xc3\xb6- ja elinkeinoministeri\xc3\xb6t\xc3\xa4, puolustusministeri\xc3\xb6t\xc3\xa4, p\xc3\xa4\xc3\xa4esikuntaa, siviilipalveluskeskusta, palveluspaikkoja sek\xc3\xa4 siviilipalvelusmiehi\xc3\xa4.\n_START_SECTION_\nHistoria\n_START_PARAGRAPH_\nItsen\xc3\xa4isen Suomen ensimm\xc3\xa4inen v\xc3\xa4liaikainen asevelvollisuuslaki vuodelta 1919 ei sis\xc3\xa4lt\xc3\xa4nyt vakaumuksen suojaa koskevia s\xc3\xa4\xc3\xa4nn\xc3\xb6ksi\xc3\xa4. Vuoden 1922 uusi asevelvollisuuslaki mahdollisti aseettoman palveluksen suorittamisen puolustusvoimissa l\xc3\xa4hinn\xc3\xa4 uskonnollisiin syihin perustuen. Vuoden 1931 mahdollisti rauhan ajan palveluspaikoiksi my\xc3\xb6s muut valtion virastot. Vakaumusta arvioiva tutkijatoimikunta perustettiin vuonna 1959, kun s\xc3\xa4\xc3\xa4dettiin Laki asevelvollisuuden t\xc3\xa4ytt\xc3\xa4misest\xc3\xa4 aseettomana. Vuonna 1969 s\xc3\xa4\xc3\xa4dettiin laki aseettomasta siviilipalveluksesta, jonka mukaan vakaumuksen tutkintamenettelyll\xc3\xa4 voitiin ohjata asevelvollinen siviilipalvelukseen. Vakaumuksen tutkinnasta luovuttiin vuonna 1985 s\xc3\xa4\xc3\xa4detyll\xc3\xa4 v\xc3\xa4liaikaislailla, joka oli voimassa vuosina 1987\xe2\x80\x931991. V\xc3\xa4liaikaislain s\xc3\xa4\xc3\xa4nn\xc3\xb6ksill\xc3\xa4 sovitettiin yhteen uskonnon- ja omantunnon vapaus sek\xc3\xa4 maanpuolustusvelvollisuus. Vuoden 1991 siviilipalveluslain valmistelussa oli l\xc3\xa4ht\xc3\xb6kohtana kehitt\xc3\xa4\xc3\xa4 siviilipalvelusta itsen\xc3\xa4isen\xc3\xa4 palvelusmuotona. Vuoden 2008 alussa voimaan tulleen siviilipalveluslain mukaan siviilipalvelukseen hakemisen perusteeksi ei en\xc3\xa4\xc3\xa4 edellytet\xc3\xa4 eritellysti joko uskonnollista tai eettist\xc3\xa4 vakaumusta. Asevelvollinen, jonka vakaumukseen perustuvat syyt est\xc3\xa4v\xc3\xa4t h\xc3\xa4nt\xc3\xa4 suorittamasta asevelvollisuuslaissa s\xc3\xa4\xc3\xa4detty\xc3\xa4 palvelusta, vapautetaan sen suorittamisesta ja m\xc3\xa4\xc3\xa4r\xc3\xa4t\xc3\xa4\xc3\xa4n suorittamaan siviilipalvelusta. Toisin kuin aiemmin vapautus asevelvollisuudesta koskee my\xc3\xb6s erityisoloja (normaaliajan vakavat h\xc3\xa4iri\xc3\xb6tilanteet ja liikekannallepano)._NEWLINE_Siviilipalvelus on ollut olemassa vuodesta 1931, jolloin s\xc3\xa4\xc3\xa4dettiin Suomen ensimm\xc3\xa4inen siviilipalveluslaki Lex Pekurinen aseistakielt\xc3\xa4ytyj\xc3\xa4 Arndt Pekurisen mukaan. Vuoden 1959 siviilipalveluslaissa palvelus sallittiin my\xc3\xb6s muin kuin uskonnollisin perustein, mutta vakaumus piti osoittaa erityisen tutkintalautakunnan edess\xc3\xa4, johon kuului tuomari, upseeri, sosiaaliministeri\xc3\xb6n edustaja, pappi ja psykiatri. Tutkintalautakunta lakkautettiin vuonna 1987 ja siit\xc3\xa4 alkaen siviilipalvelukseen on hyv\xc3\xa4ksytty ilmoituksen perusteella ainakin k\xc3\xa4yt\xc3\xa4nn\xc3\xb6ss\xc3\xa4.\n_START_SECTION_\nPalvelukseen hakeutuminen\n_START_PARAGRAPH_\nTy\xc3\xb6palvelun aikainen palveluspaikka haetaan omatoimisesti, mielell\xc3\xa4\xc3\xa4n jo ennen palvelukseen astumista. Mik\xc3\xa4li ty\xc3\xb6palvelupaikkaa ei ole l\xc3\xb6ytynyt, hakua jatketaan koulutusjaksolla. Mik\xc3\xa4li paikkaa ei sittenk\xc3\xa4\xc3\xa4n l\xc3\xb6ydy, siviilipalvelusmies j\xc3\xa4\xc3\xa4 keskukseen palvelukseen niin sanotusti \xe2\x80\x9dlegioonalaiseksi\xe2\x80\x9d, kunnes paikka l\xc3\xb6ytyy. Keskus saattaa my\xc3\xb6s m\xc3\xa4\xc3\xa4r\xc3\xa4t\xc3\xa4 tai suositella palvelusvelvolliselle palveluspaikkaa, mik\xc3\xa4li siviilipalvelusmies ei sellaista itse l\xc3\xb6yd\xc3\xa4._NEWLINE_Siviilipalvelukseen voi hakeutua kutsunnoissa, milloin vain niiden j\xc3\xa4lkeen ja my\xc3\xb6s varusmiespalveluksen aikana tai sen suorittamisen j\xc3\xa4lkeen. Hakeminen tapahtuu t\xc3\xa4ytt\xc3\xa4m\xc3\xa4ll\xc3\xa4 erityinen hakemuslomake ja toimittamalla se kutsunnoissa kutsuntalautakunnalle, varusmiespalveluksen aikana joukko-osaston komentajalle ja aina muulloin joko oman asuinpaikkansa mukaisen sotilasl\xc3\xa4\xc3\xa4nin esikuntaan tai Lapinj\xc3\xa4rven siviilipalveluskeskukseen. Jos hakee siviilipalvelukseen ollessaan varusmiespalveluksessa, hakija kotiutetaan v\xc3\xa4litt\xc3\xb6m\xc3\xa4sti. Jo suoritetusta palveluksesta saa todistuksen, jonka nojalla siviilipalveluksesta v\xc3\xa4hennet\xc3\xa4\xc3\xa4n aika, joka on suoritettu varusmiespalveluksessa. Siviilipalvelusajan pituudeksi m\xc3\xa4\xc3\xa4r\xc3\xa4t\xc3\xa4\xc3\xa4n aika, joka vastaa j\xc3\xa4ljell\xc3\xa4 olevaa osaa varusmiehen palvelusajasta. My\xc3\xb6s vapaaehtoista asepalvelusta suorittava nainen voi hakea siviilipalvelukseen varusmiehen tavoin. Naisilla on kuitenkin erityisoikeus keskeytt\xc3\xa4\xc3\xa4 ase- tai siviilipalveluksensa ensimm\xc3\xa4isen 45 p\xc3\xa4iv\xc3\xa4n kuluessa ilman seuraamuksia. T\xc3\xa4m\xc3\xa4n j\xc3\xa4lkeen ase- tai siviilipalvelusta suorittavat naiset rinnastetaan t\xc3\xa4ysin asevelvollisiin miehiin.\n_START_SECTION_\nEtuudet, ty\xc3\xb6terveyshuolto ja lomat\n_START_PARAGRAPH_\nSiviilipalvelusmiehelle kuuluvat samat sosiaaliset etuudet kuin varusmiehellekin. H\xc3\xa4nell\xc3\xa4 on oikeus ilmaiseen muonitukseen, majoitukseen, ty\xc3\xb6vaatetukseen ja terveydenhoitoon sek\xc3\xa4 lomamatkoihin. Puolustusministeri\xc3\xb6n selvityksen mukaan k\xc3\xa4yt\xc3\xa4nn\xc3\xb6ss\xc3\xa4 n\xc3\xa4m\xc3\xa4 edut ovat toteutuneet kuitenkin huonommin kuin varusmiehill\xc3\xa4. Ty\xc3\xb6ministeri\xc3\xb6n aiemman lain aikana vuonna 2000 tekem\xc3\xa4n selvityksen mukaan vain kolmannes siviilipalveluspaikoista selviytyi asumiskustannusten korvaamisesta moitteitta. T\xc3\xa4m\xc3\xa4n vuoksi palveluspaikka voi uuden lain mukaan saada siviilipalvelusmiehen majoituskustannuksiin tukea valtiolta. Suurin valtion korvaama summa on p\xc3\xa4\xc3\xa4kaupunkiseudulla 250 euroa/kk, muualla 150 euroa/kk. Mik\xc3\xa4li siviilipalvelusvelvollinen sijoitetaan asumaan vanhempiensa omistamaan tai vuokraamaan asuntoon, korvaus on enint\xc3\xa4\xc3\xa4n 100 euroa kuukaudessa._NEWLINE_Siviilipalveluksessa teht\xc3\xa4v\xc3\xa4\xc3\xa4n ty\xc3\xb6h\xc3\xb6n sovelletaan ty\xc3\xb6turvallisuuslakia ja ty\xc3\xb6terveyshuoltolakia kuten tavanomaisissakin ty\xc3\xb6suhteissa._NEWLINE_Siviilipalvelusvelvolliselle kuuluu 18 p\xc3\xa4iv\xc3\xa4\xc3\xa4 henkil\xc3\xb6kohtaista lomaa, jotka tulee my\xc3\xb6nt\xc3\xa4\xc3\xa4 tasaisesti koko ty\xc3\xb6palvelun aikana. Lomahakemusta ei tarvitse perustella. Palvelusvelvollisella on my\xc3\xb6s oikeus 12 p\xc3\xa4iv\xc3\xa4n isyysvapaaseen oman lapsen syntym\xc3\xa4n yhteydess\xc3\xa4. Lis\xc3\xa4ksi palveluspaikka voi my\xc3\xb6nt\xc3\xa4\xc3\xa4 enint\xc3\xa4\xc3\xa4n 20 p\xc3\xa4iv\xc3\xa4\xc3\xa4 kuntoisuuslomaa kunnostautuneelle siviilipalvelusmiehelle._NEWLINE_Palveluspaikka voi my\xc3\xb6nt\xc3\xa4\xc3\xa4 enint\xc3\xa4\xc3\xa4n 180 p\xc3\xa4iv\xc3\xa4\xc3\xa4 henkil\xc3\xb6kohtaista syylomaa siviilipalvelusvelvollisen perustellusta hakemuksesta. Henkil\xc3\xb6kohtaista syylomaa ei lasketa palvelusajaksi. Mik\xc3\xa4li loman pituus on yht\xc3\xa4jaksoisesti v\xc3\xa4hint\xc3\xa4\xc3\xa4n 14 p\xc3\xa4iv\xc3\xa4\xc3\xa4, palvelus keskeytyy ja siit\xc3\xa4 tulee ilmoittaa Kelalle._NEWLINE_Palveluspaikka my\xc3\xb6nt\xc3\xa4\xc3\xa4 sairausloman l\xc3\xa4\xc3\xa4k\xc3\xa4rin tai terveydenhoitajan lausunnon perusteella.\n_START_SECTION_\nPalvelusrikkomuksen tutkinta\n_START_PARAGRAPH_\nKun palvelusrikkomusta ep\xc3\xa4ill\xc3\xa4\xc3\xa4n, siit\xc3\xa4 pit\xc3\xa4\xc3\xa4 ilmoittaa siviilipalveluskeskukselle palvelusrikkomusilmoituksella, jonka j\xc3\xa4lkeen siviilipalveluskeskus alkaa selvitt\xc3\xa4\xc3\xa4 asiaa. Keskus hankkii ensin tutkintaan tarvittavan aineiston ja m\xc3\xa4\xc3\xa4r\xc3\xa4\xc3\xa4 todistettavasti siviilipalvelusmiehen suulliseen kuulemistilaisuuteen, joka pidet\xc3\xa4\xc3\xa4n siviilipalveluskeskuksen m\xc3\xa4\xc3\xa4r\xc3\xa4\xc3\xa4m\xc3\xa4n\xc3\xa4 ajankohtana joko keskuksella tai siviilipalveluspaikalla. Siviilipalvelusmiehelle on teht\xc3\xa4v\xc3\xa4 selv\xc3\xa4ksi, mit\xc3\xa4 asiaa kuulemistilaisuus koskee._NEWLINE_Kuulemistilaisuudesta laaditaan kuulustelukertomus, joka annetaan siviilipalvelusmiehelle hyv\xc3\xa4ksytt\xc3\xa4v\xc3\xa4ksi. T\xc3\xa4m\xc3\xa4 saa tehd\xc3\xa4 kuulustelukertomukseen huomautuksia. T\xc3\xa4st\xc3\xa4 kaikesta siviilipalveluskeskuksen on laadittava tutkintap\xc3\xb6yt\xc3\xa4kirja, johon siviilipalvelusmiehell\xc3\xa4 on oikeus tutustua ennen jutun ratkaisemista.\n_START_SECTION_\nArmeijasta siviilipalvelukseen hakeminen\n_START_PARAGRAPH_\nKesken asevelvollisuuden siviilipalvelukseen siirtyminen on mahdollista milloin vain. Sotilasvalalla tai sotilasvakuutuksella ei ole k\xc3\xa4yt\xc3\xa4nn\xc3\xb6n merkityst\xc3\xa4 asian k\xc3\xa4sittelyss\xc3\xa4. K\xc3\xa4yt\xc3\xa4nn\xc3\xb6ss\xc3\xa4 kyseess\xc3\xa4 on ilmoitusasia, eik\xc3\xa4 siviilipalveluslain ensimm\xc3\xa4isen pyk\xc3\xa4l\xc3\xa4n mukaista vaadittua vakaumukseen liittyvi\xc3\xa4 kuulusteluja en\xc3\xa4\xc3\xa4 ole. Kantahenkil\xc3\xb6kunta voi kuitenkin kysell\xc3\xa4 keskeytt\xc3\xa4misen syit\xc3\xa4 (laissa vaadittu vakaumuksellinen syy) tai Aseistakielt\xc3\xa4ytyj\xc3\xa4liiton mukaan tahallisesti olla k\xc3\xa4sittelem\xc3\xa4tt\xc3\xa4 asiaa. Erityisesti pisimm\xc3\xa4n palvelusajan (347 p\xc3\xa4iv\xc3\xa4\xc3\xa4) m\xc3\xa4\xc3\xa4r\xc3\xa4ytymisen yhteydess\xc3\xa4 tehdyt ilmoitukset voidaan katsoa usein haluttomuudeksi suorittaa vuoden kest\xc3\xa4v\xc3\xa4\xc3\xa4 palvelusta._NEWLINE_Kesken asevelvollisuuden siviilipalvelukseen haluavilla saattaa olla usein ongelmia asiaa k\xc3\xa4sittelevien henkil\xc3\xb6kunnan kanssa. Monilla siviilipalvelukseen hakeutuvilla prosessi kest\xc3\xa4\xc3\xa4 useita p\xc3\xa4ivi\xc3\xa4, ja eri henkil\xc3\xb6iden tapaamisia voi olla useita. Ongelmia ja viiv\xc3\xa4styksi\xc3\xa4 voivat aiheuttaa esimerkiksi ty\xc3\xb6ntekij\xc3\xb6iden aikataulut, varusteiden palautus (mm. siviilivaatteiden hankinta poistumista varten), tahallinen viivyttely, poistumisluvan saaminen tai muut syyt. Siviilipalveluslain 13. pyk\xc3\xa4l\xc3\xa4 velvoittaa k\xc3\xa4sittelem\xc3\xa4\xc3\xa4n asian viipym\xc3\xa4tt\xc3\xa4._NEWLINE_Nykyisin Puolustusvoimissa ei ole k\xc3\xa4yt\xc3\xb6ss\xc3\xa4 erillisi\xc3\xa4 kuulusteluja vakaumuksen ja syiden tarkastamiseksi. Monille varusmiehille prosessi on ollut kokemuksena n\xc3\xb6yryytt\xc3\xa4v\xc3\xa4._NEWLINE_P\xc3\xa4\xc3\xa4s\xc3\xa4\xc3\xa4nt\xc3\xb6isesti varusmies ei p\xc3\xa4\xc3\xa4se kotiutumaan kasarmialueelta Puolustusvoimien vaatteissa, joten henkil\xc3\xb6n on kotiutuessaan hankittava itselleen siviilivaatteet. T\xc3\xa4m\xc3\xa4 voi tarkoittaa seuraaviin viikonloppuvapaisiin asti odottamista (pahimmillaan useita viikkoja), ellei varusmies onnistu saamaan vaatteita muuta kautta._NEWLINE_Naisilla on mahdollisuus lopettaa vapaaehtoinen asepalvelus 45 p\xc3\xa4iv\xc3\xa4n sis\xc3\xa4ll\xc3\xa4, jonka j\xc3\xa4lkeen h\xc3\xa4net rinnastetaan asevelvollisuutta suorittavaan mieheen my\xc3\xb6s siviilipalveluslain osalta, ja t\xc3\xa4ten my\xc3\xb6s nainen joutuu suorittamaan siviilipalveluksen jos keskeytt\xc3\xa4\xc3\xa4 palveluksen 45. p\xc3\xa4iv\xc3\xa4n j\xc3\xa4lkeen. Vuosittain siviilipalveluksen suorittaa muutama nainen._NEWLINE_Henkil\xc3\xb6\xc3\xa4, joka ei halua asevelvollisuuden alettua suorittaa siviilipalvelusta, eik\xc3\xa4 asevelvollisuutta, tuomitaan vankeuteen nimikkeell\xc3\xa4 siviilipalveluksesta kielt\xc3\xa4ytyminen siviilipalveluslain 74. pyk\xc3\xa4l\xc3\xa4n mukaan. T\xc3\xa4llaista henkil\xc3\xb6\xc3\xa4 kutsutaan osittaiskielt\xc3\xa4ytyj\xc3\xa4ksi.\n_START_SECTION_\nSiviilipalvelus poikkeusoloissa\n_START_PARAGRAPH_\nKaikki siviilipalveluksen suorittaneet kuuluvat siviilivarantoon sen vuoden loppuun, jona he t\xc3\xa4ytt\xc3\xa4v\xc3\xa4t 50 vuotta. T\xc3\xa4m\xc3\xa4n j\xc3\xa4lkeen siviilipalvelusvelvollinen kuuluu lis\xc3\xa4varantoon, kunnes 60. ik\xc3\xa4vuosi on p\xc3\xa4\xc3\xa4ttynyt. Lis\xc3\xa4varantoon kuuluvat my\xc3\xb6s ne siviilipalvelukseen hyv\xc3\xa4ksytyt, jotka eiv\xc3\xa4t viel\xc3\xa4 ole aloittaneet siviilipalvelusta tai joilla se on keskeytynyt. Siviilipalvelusvelvollinen on siis kullakin hetkell\xc3\xa4 joko palveluksessa, siviilivarannossa tai lis\xc3\xa4varannossa.\n_START_SECTION_\nHakeutuminen siviilipalvelukseen poikkeusoloissa\n_START_PARAGRAPH_\nSiviilipalvelukseen voi hakeutua milloin tahansa. Jos reservil\xc3\xa4isi\xc3\xa4 on kuitenkin m\xc3\xa4\xc3\xa4r\xc3\xa4tty ylim\xc3\xa4\xc3\xa4r\xc3\xa4iseen palvelukseen tai on k\xc3\xa4ynniss\xc3\xa4 liikekannallepano, t\xc3\xa4t\xc3\xa4 oikeutta rajoitetaan. Mik\xc3\xa4li asevelvollinen hakee siviilipalvelukseen eik\xc3\xa4 ole ehtinyt aloittaa siviilipalvelusta tai t\xc3\xa4ydennyspalvelusta ennen kuin h\xc3\xa4iri\xc3\xb6tilanne on alkanut, h\xc3\xa4nen hakemuksensa siirtyy vakaumuksentutkintalautakunnan k\xc3\xa4sitelt\xc3\xa4v\xc3\xa4ksi._NEWLINE_Vakaumuksentutkintalautakuntaan kuuluu v\xc3\xa4hint\xc3\xa4\xc3\xa4n lainoppinut puheenjohtaja, esittelij\xc3\xa4 sek\xc3\xa4 varapuheenjohtaja, majurin arvoinen sotilasj\xc3\xa4sen, psykiatri ja teologi, filosofi tai uskontotieteilij\xc3\xa4. N\xc3\xa4ist\xc3\xa4 uskonnollisiin tai eettisiin vakaumuksiin perehtyneen j\xc3\xa4senen tai esittelij\xc3\xa4n tulee edustaa siviilipalveluskeskusta. Puheenjohtajan ja varapuheenjohtajan tulee olla riippumattomia puolustushallinnosta ja siviilipalveluskeskuksesta. Lautakuntia toimii maassa yksi tai useampia ja sen j\xc3\xa4senet toimivat tuomarinvastuulla._NEWLINE_Mik\xc3\xa4li siviilipalvelukseen hakeva osoittaa, ett\xc3\xa4 h\xc3\xa4nell\xc3\xa4 on pysyv\xc3\xa4, todellinen vakaumus, joka est\xc3\xa4\xc3\xa4 h\xc3\xa4nt\xc3\xa4 palvelemasta asevelvollisena, h\xc3\xa4net hyv\xc3\xa4ksyt\xc3\xa4\xc3\xa4n siviilipalvelukseen. Muussa tapauksessa puolustusvoimilla on oikeus m\xc3\xa4\xc3\xa4r\xc3\xa4t\xc3\xa4 siviilipalvelukseen hakeutumista yritt\xc3\xa4nyt aseelliseen palvelukseen._NEWLINE_P\xc3\xa4\xc3\xa4t\xc3\xb6kseen saa hakea muutosta Helsingin hallinto-oikeudelta 14 p\xc3\xa4iv\xc3\xa4n kuluessa. Hallinto-oikeuden p\xc3\xa4\xc3\xa4t\xc3\xb6ksest\xc3\xa4 muutosta Korkeimmalta hallinto-oikeudelta, jos t\xc3\xa4m\xc3\xa4 my\xc3\xb6nt\xc3\xa4\xc3\xa4 valitusluvan. Valitus ei est\xc3\xa4 p\xc3\xa4\xc3\xa4t\xc3\xb6ksen t\xc3\xa4yt\xc3\xa4nt\xc3\xb6\xc3\xb6npanoa.\n_START_SECTION_\nRangaistuss\xc3\xa4\xc3\xa4d\xc3\xb6kset poikkeusoloissa\n_START_PARAGRAPH_\nJos siviilipalvelusvelvollinen kielt\xc3\xa4ytyy palveluksesta poikkeusoloissa, h\xc3\xa4net tuomitaan ankaramman asteikon mukaan. Poikkeusoloissa sek\xc3\xa4 siviilipalvelusrikoksen ett\xc3\xa4 siviilipalveluksesta kielt\xc3\xa4ytymisen enimm\xc3\xa4israngaistus on enint\xc3\xa4\xc3\xa4n kaksi vuotta vankeutta. Suoritettu rangaistus ei my\xc3\xb6sk\xc3\xa4\xc3\xa4n vapauta my\xc3\xb6hemm\xc3\xa4st\xc3\xa4 kriisiaikaisesta palvelusvelvollisuudesta. My\xc3\xb6s oman terveyden vahingoittaminen on rangaistavaa. Ne, joiden vakaumusta vakaumuksentutkintalautakunta ei ole hyv\xc3\xa4ksynyt, ovat muiden sotilaiden tavoin sotilasrangaistuss\xc3\xa4\xc3\xa4nn\xc3\xb6sten alaisia, mik\xc3\xa4li heid\xc3\xa4t m\xc3\xa4\xc3\xa4r\xc3\xa4t\xc3\xa4\xc3\xa4n palvelukseen.\n_START_SECTION_\nSodanajan status\n_START_PARAGRAPH_\nSuomen valtiota sitovan kansalais- ja poliittisia oikeuksia koskevan yleissopimuksen toimeenpanoa valvova YK:n ihmisoikeuskomitea pahoitteli 2004 julkaistussa raportissaan sit\xc3\xa4, ett\xc3\xa4 oikeus kielt\xc3\xa4yty\xc3\xa4 aseista tunnustetaan vain rauhan aikana ja ett\xc3\xa4 siviilipalvelus vaihtoehtona asepalvelukselle on rankaisevan pitk\xc3\xa4. Komitea vaati Suomea takaamaan oikeuden kielt\xc3\xa4yty\xc3\xa4 aseista sek\xc3\xa4 sodan ett\xc3\xa4 rauhan aikana. T\xc3\xa4m\xc3\xa4 toteutettiin vuonna 2008 voimaanastuneessa uudessa siviilipalveluslaissa._NEWLINE_Nykyisin siviilipalveluksen ja totaalikielt\xc3\xa4ytymisen suorittaneet ovat vapautettuja aseellisista teht\xc3\xa4vist\xc3\xa4 my\xc3\xb6s mahdollisissa poikkeusoloissa. 1.1.2008 voimaan astuneen uuden siviilipalveluslain my\xc3\xb6t\xc3\xa4 my\xc3\xb6s varusmiespalveluksen suorittaneet mutta reservinkielt\xc3\xa4ytyjiksi ilmoittautuneet t\xc3\xa4ydennyspalveluksen suorittaneet on vapautettu asepalveluksesta my\xc3\xb6s mahdollisen kriisin aikana.\n_START_SECTION_\nNykyinen laki\n_START_PARAGRAPH_\n1. tammikuuta 2008 voimaantulleessa siviilipalveluslaissa siviilipalvelusaikaa lyhennettiin kuukaudella ja samalla siviilipalvelukseen lis\xc3\xa4ttiin t\xc3\xa4ydennyspalveluvelvollisuus. Amnesty International pit\xc3\xa4\xc3\xa4 my\xc3\xb6s nykyist\xc3\xa4 siviilipalveluksen kestoa rangaistuksenomaisena, joten Amnesty jatkaa vankilaan tuomittujen totaalikielt\xc3\xa4ytyjien luokittelemista mielipidevangeiksi._NEWLINE_My\xc3\xb6s YK:n ihmisoikeuskomitea on toistuvasti kritisoinut siviilipalveluksen kestoa, ja kiinnitt\xc3\xa4\xc3\xa4 siihen huomiota my\xc3\xb6s tuoreimmassa loppup\xc3\xa4\xc3\xa4telm\xc3\xa4ss\xc3\xa4\xc3\xa4n._NEWLINE_Reserviupseeriliitto on vastustanut siviilipalveluksen keston lyhent\xc3\xa4mist\xc3\xa4 alle 12 kuukauteen, koska todellisten palvelustuntien m\xc3\xa4\xc3\xa4r\xc3\xa4 6 kuukauden asepalveluksella ja entisell\xc3\xa4 13 kuukauden siviilipalveluksellakin oli sen mukaan k\xc3\xa4yt\xc3\xa4nn\xc3\xb6ss\xc3\xa4 sama. Aseistakielt\xc3\xa4ytyj\xc3\xa4liitto puolestaan vaatii siviilipalveluksen palvelusajan lyhent\xc3\xa4mist\xc3\xa4 6 kuukauteen.'